Die implikasie van Moses se verduideliking is natuurlik dat Jahweh slegs die God van die Semitiese volkere is. Dit sluit my uit want ek is nie 'n Semiet nie. Jahweh is dus nie my God nie.
Nadat Moses 'n moord gepleeg het, vlug hy na die woestyn waar hy in die land Mídian gaan woon. Daar help Moses die sewe dogters van die priester van Mídian teen veewagters wat hulle daarvan weerhou het om hul vee te laat suip. Die uiteinde van hierdie verhaal was dat Moses met Sippóra, een van die Mídianitiese priester se dogters trou.
Moses het by die priester van Mídian geleer van die God van die Mídianiete. Hierdie God het op die berg Horeb gewoon en sy naam was ...... Jahweh. Hy was die toornige oorlogsgod van die suidelike nomade en sy merk was op hul voorhoof en regterhand.
9 En dit moet vir jou as 'n teken wees op jou hand en 'n gedenkteken tussen jou oë, sodat die wet van die HERE in jou mond mag wees; want deur 'n sterke hand het die HERE jou uit Egipte uitgelei.
1 En Moses het die kleinvee opgepas van sy skoonvader Jetro, die priester van Mídian. En toe hy die kleinvee agter die woestyn gedryf het, kom hy by die berg van God, by Horeb.
Ons moet ook in gedagte hou dat dat die Israeliete 'n spul slawe was wat hoegenaamd nie op dieselfde standaard as die hoogs geskoolde Egiptenare was nie. Hulle kennisveld was beperk tot dié van ongeskoolde arbeiders. In teenstelling hiermee was Moses opgelei deur die beste leermeesters van die tyd. Moses het dus 'n geweldige intellektuele voorsprong op sy volgelinge gehad.
16 En op die derde dag toe dit môre word, was daar donderslae en blitse en 'n swaar wolk op die berg en die geluid van 'n baie sterk basuin, sodat die hele volk wat in die laer was, gebeef het.
18 En die hele berg Sinai het gerook, omdat die HERE in 'n vuur daarop neergedaal het. En sy rook het opgetrek soos die rook van 'n oond, en die hele berg het vreeslik gebewe.
Ek aanvaar dat dit die eerste keer was dat die Israeliete 'n vulkaan aanskou het. Dit moes 'n verskriklike belewenis wees.
Direk nadat Jahweh die Tien Gebooie aan Moses oorgedra het, was daar weer 'n uitbarsting op die berg.
18 En toe die hele volk die donderslae en die blitse en die geluid van die basuin en die rokende berg bemerk, het die volk dit gesien en gebewe en op 'n afstand bly staan.
21 So het die volk dan op 'n afstand bly staan. Maar Moses het nader gegaan na die wolkedonkerheid waar God was.
Die Israeliete besluit toe versigtigheidshalwe om 'n ent weg te staan van die donderende, rokende berg.